༄༅། །ཨེ་མ་ཧོཿ བསྟན་པ་རྒྱ་མཚོའི་མངའ་བདག །རིག་འཛིན་འཇིགས་མེད་གླིང་
པ། །གྲུབ་དབང་ཀུན་བཟང་གཞན་ཕན། །དེ་སྲས་དམ་ཚིག་རྡོ་རྗེ། །སྐྱབས་གནས་དམ་པར་
འདུད་དོ། །འདི་སྣང་སྲིད་པའི་ཕུན་ཚོགས། །སྤངས་ནས་སྒྲུབ་ལ་གཞོལ་བའི། །དམ་ལྡན་རིག་
འཛིན་དབང་ཕྱུག །མ་ཡེངས་དར་ཅིག་གསོན་མཛོད། །བུ་ཁྱོད་ཚེ་འདི་བློ་ཡིས། །བཏང་ནས་
དེ་རིང་ཡན་ལ། །སྒོ་གསུམ་བྱ་བ་གང་ཡང༌། །ཆོས་དང་མཐུན་པར་གྱུར་པས། །བདག་ཡིད་
རབ་ཏུ་དགའ་འོ། །ད་ནས་གཞན་ཕན་འགྲོ་དོན། །དུས་ལ་བབ་པར་སྣང་བས། །དེ་ཕྱིར་བྱང་
ཕྱོགས་ཙོང་ཁའི། །ཕྱོགས་སུ་སོང་ལ་དད་ལྡན། །དུ་མ་སྨིན་གྲོལ་ལམ་ལ། །འགོད་པའི་ཐབས་
བརྩོན་གལ་ཆེ། །རང་དོན་ཁོ་ན་བསམ་ནས། །མཚམས་སྒྲུབ་ཅི་ལྟར་བྱས་ཀྱང་། །ཐེག་པ་ཆེན་
པོའི་ལམ་ལ། །གནམ་ས་བས་ཀྱང་རིང་བས། །དེས་ན་ཉན་རང་བསམ་སྤྱོད། །རིང་དུ་དོར་ལ་
ཐེག་ཆེན། །ལམ་བཟང་མཆོག་ལ་འཇུག་འཚལ། །གཞན་ཕན་བསམ་པ་བཟང་པོས། །དམ་ཆོས་
ཚིག་བཞི་ཙམ་ཡང་། །གཞན་ལ་སྟོན་པར་གྱུར་ན། །ཕན་ཡོན་བརྗོད་ལས་འདས་ཞེས། །དྲང་
སྲོང་བདེན་པར་སྨྲ་བ། །རྒྱལ་བ་མཆོག་གི་བཀའ་ཡིན། །རང་ཅག་ཁ་བ་རི་བའི། །ལྷ་གཅིག་
འཇིག་རྟེན་དབང་ཕྱུག །བསྒྲུབ་ན་བྱིན་རླབས་དངོས་གྲུབ། །གཞན་ལས་ཁྱད་པར་ཆེ་བས། །དེ་
ཕྱིར་གཏེར་ཆེན་དམ་པ། །རིག་འཛིན་འཇིགས་མེད་གླིང་པའི། །དགོངས་བཅུད་ཐུགས་རྗེ་ཆེན་
པོ། །སྡུག་བསྔལ་རང་གྲོལ་འདི་ཉིད། །འཕྲིན་ལས་རྣམ་བཞིའི་སྒྲུབ་འཕྲིན། །ཀུན་ཚང་བྱིན་
རླབས་རབ་ཆེ། །དེ་བས་ཡུལ་ཕྱོགས་ཀུན་ལ། །འདི་སྤེལ་ཐབས་ལ་བརྩོན་ན། །གསན་སྐབས་
འགལ་རྐྱེན་ཀུན་ཞི། །མཐར་ཐུག་འབྲེལ་ཚད་ཐམས་ཅད། །པོ་ཏ་ལ་རུ་སྐྱེ་ངེས། །འདི་སྨྲས་དགེ་
བའི་མཐུ་དང༌། །རྩ་གསུམ་རྒྱལ་བའི་བྱིན་མཐུས། །བུ་ཁྱོད་གཞན་ཕན་བསམ་དོན། །གེགས་མེད་
ལེགས་པར་འགྲུབ་སྨོན། །དེ་སྐད་སྙན་པའི་གླུ་ཆུང༌། །སྨྲ་མཁན་སྔགས་པཎ་བྱ་བྲལ། །པདྨ་རང་
85

གྲུབ་དབང་པདྨ་རང་གྲོལ་གྱི་གསུང་རྩོམ་ཕྱོགས་བསྒྲིགས།
གྲོལ་ཡིན་ནོ། །ཅེས་སྒྲུབ་པའི་རྒྱལ་མཚན་འཛིན་པ་རིག་འཛིན་དབང་ཕྱུག་ལ་ངེས་མེད་ཀུན་ཏུ་
རྒྱུ་བའི་བྱ་བྲལ་པདྨ་རང་གྲོལ་གྱིས་རང་གནས་གསང་སྔགས་ཐེག་ཆེན་གླིང་ནས་སྨྲས་པ་དགེ་
ལེགས་འཕེལ། །